**Vystúpenie Octavia Ruiz Arenasa**

Pápež Benedikt XVI. presunul zodpovednosť za katechézu na Pápežskú radu pre podporu novej evanjelizácie, čím chcel podčiarknuť kľúčovú úlohu katechézy v napĺňaní základného poslania Cirkvi, teda evanjelizácie. Tento zámer predostrel na jednom zo záverečných zasadnutí XIII. valného zhromaždenia biskupskej synody venovanej “Novej evanjelizácii pre odovzdávanie kresťanskej viery” a 16. januára 2013 sa mu dostalo konkrétneho vyjadrenia v apoštolskom liste *Fides per Doctrinam.* V ňom sa uvádza, že vieru je potrebné podporovať učením, ktoré bude osvetľovať mysle a srdcia veriacich. Súčasná doba, ktorú okrem iného charakterizuje dramatická kríza viery, si totiž vyžaduje uvedomenie si otázok zo strany  veriacich na základe výziev, ktoré stoja pred svetom a Cirkvou. Múdrosť viery teda neprestajne vyžaduje, aby jej obsah bol vyjadrený novým jazykom, ktorým bude možné predstaviť nádej prítomnú v srdciach veriacich všetkým, ktorí si kladú otázky o jej príčine  (por. *1 Pt*3,15).

Katechéza je povolaná na to, aby prešla obnovou, ale táto obnova nemôže pozostávať len zo zmeny stratégie, alebo v tom, že sa budú produkovať nové, príťažlivé príhovory. Jedným zo základných úloh tejto Pápežskej rady bolo od začiatku odovzdávanie viery ako kľúčovej časti realizácie poslania, ktoré Pán zveril Cirkvi, k čomu patrí aj uvedomenie si toho, ako je svedectvo viery žité v súčasnej spoločnosti. Cirkev totiž už nežije vo svete kresťanstva, ale v sekularizovanej spoločnosti, v ktorej jav vzďaľovania sa od viery ešte zhoršuje strata zmyslu pre posvätno a spochybňujú sa kresťanské hodnoty. Mnohí veriaci nie sú plne presvedčení o tom, v čo veria, alebo si neuvedomujú základy viery, ktorú vyznávajú, a často s ňou nemajú autentickú skúsenosť. Na základe toho musíme zobrať na vedomie fakt, že mnohí pokrstení nedostali úvod do kresťanskej viery, nikdy nemali podporu prameniacu z kerygmy, nikdy nedospeli k osobnému stretnutiu s Kristom alebo nikdy nezažili pomoc alebo sprevádzanie v kresťanskej komunite.

Táto Pápežská rada na prehĺbenie vzťahu medzi katechézou a evanjelizáciou zorganizovala sériu stretnutí s biskupmi a so zodpovednými vedúcimi sekcií pre novú evanjelizáciu a katechézu Biskupských konferencií Latinskej Ameriky, Európy a Spojených štátov. V marci 2015 sa tu v Ríme konal seminár, na ktorom sa zúčastnili špecialisti z akademickej oblasti a z pastorálnych organizácií na poli katechézy; seminár mal za cieľ zmapovať globálny prehľad o situácii v katechéze. Okrem toho bolo potrebné do hĺbky pochopiť to, ako sa aktivity katechézy začleňujú do novej evanjelizácie. Preto bol v máji 2015 vypracovaný náčrt dokumentu s názvom “Katechéza a nová evanjelizácia”, ktorý vychádzal z *Generálneho direktória pre katechézu*a potvrdil to, čo uviedol pápež František v apoštolskej exhortácii *Evangelii gaudium*. Tento projekt bol predstavený členom tejto Pápežskej rady počas II. valného zhromaždenia, ktoré sa konalo 27. až 29. mája 2015. Záverom sa zhromaždenie rozhodlo, že bude vhodnejšie pristúpiť k aktualizácii Direktória z roku 1997.

Na realizáciu tejto úlohy bola do Ríma zvolaná komisia špecialistov, ktorí mali preskúmať *Generálne direktórium pre katechézu* a preložiť svoje návrhy na aktualizáciu. Táto komisia pozostávala z dvanástich špecialistov z Brazílie, Kolumbie, Mexika, Spojených štátov a rôznych európskych krajín (Chorvátsko, Francúzsko, Taliansko, Poľsko, Spojené kráľovstvo, Španielsko a Ukrajina), ďalej z vedúcich pracovníkov Pápežskej rady, jedného biskupa východných cirkví, šiestich kňazov, jednej rehoľníčky, troch laičiek a jedného laika. V roku 2016 sa konali tri stretnutia. Počas prvého stretnutia prebehla analýza spomínaného *Direktória*a komisia určila body na revíziu a aktualizáciu, počas druhého stretnutia boli nastolené rôzne návrhy a nakoniec bol na treťom stretnutí zostavený dokument, v ktorom boli zachytené závery, ku ktorým komisia dospela počas troch zasadnutí. Tento text bol podrobne preskúmaný a nakoniec sa dospelo k záveru, že bude vhodnejšie vypracovať nové *Direktórium,* ktoré bude priamo odpovedať na výzvy, pred ktorými v súčasnosti stojí Cirkev, pričom sa budú zohľadňovať veľké kultúrne zmeny, ku ktorým došlo v posledných rokoch a takisto sa zohľadní aj bohaté pápežské magistérium v tomto období. Prvý náčrt bol v apríli 2017 zaslaný viac ako stovke špecialistom z piatich kontinentov: kardinálom, biskupom, kňazom, rehoľníkom, rehoľníčkam a laikom, odborníkom na Sväté písmo, teológiu, katechézu, liturgiu a pastorálnu teológiu. Konzultovali sa aj rôzne Biskupské konferencie a niektoré univerzity, ako aj členovia Medzinárodnej rady pre katechézu. Prijaté komentáre potom boli zohľadnené pri zostavovaní druhého náčrtu. V septembri 2017 sa konalo stretnutie s konzultantmi Pápežskej rady pre podporu novej evanjelizácie, počas ktorého prebehla osobitná reflexia o téme mládeže a ľudovej zbožnosti, teda o témach, ktoré sú významné pre prípravu samotného *Direktória*.

Počas IV. plenárneho zasadnutia (27. - 29. septembra 2017) ich Excelencie a Eminencie schválili v podstate štvrtý náčrt *Direktória*. 16. a 17. októbra zasadala Medzinárodná rada pre katechézu, na ktorej sa diskutovalo o niektorých relevantných témach pre nové *Direktórium*, napríklad o realite, v ktorej žije mládež, o digitálnej kultúre, o ľudovej zbožnosti a o katechéze pre osoby s postihnutím a s takýmito osobami.

Na základe týchto stretnutí sa potom pokračovalo v ďalších konzultáciách, pričom sa pristúpilo k nevyhnutným opravám. Nakoniec bol predložený nový text aktuálneho *Direktória pre katechézu;* po šiestich rokov práce a po dvanástich náčrtoch ho Svätý otec schválil 23. marca t.r., na liturgickú spomienku sv. Turibia z Mongroveja, a nariadil jeho vydanie.

**Vystúpenie Franz-Petera Tebartz-van Elsta**

Po prezentácii predsedu a sekretára o obsahu a usmerneniach nového *Direktória* by som rád stručne uviedol niektoré aspekty, ktoré sú potrebné na prácu s novým dokumentom v dnešnej dobe.

Som toho názoru, že by sme mali porozmýšľať o siedmich bodoch.

1. Nové *Direktórium* veľmi pozorne zohľadňuje znamenia časov a snaží sa ich interpretovať vo svetle Evanjelia tak, ako hovorí pastorálna konštitúcia II. vatikánskeho koncilu *Gaudium et spes*.

Toto sú totiž hlavné výzvy digitálnej kultúry, kontext odovzdávania viery v rodine v jej medzigeneračnom zložení.

Nové *Direktórium* okrem toho venuje veľkú pozornosť všetkým otázkam, ktoré sú spojené s ekologickou krízou a čo sa týka katechézy, odkazuje na pápežskú encykliku *Laudato Si´*.

V zvažovaní znamení časov sa v *Direktóriu* nachádza orientácia, ktorá nepredstavuje jednostranné a nerozlíšené stanovisko, ale pomáha zvažovať možnosti a hranice adekvátnym spôsobom. Takáto reflexia vytvára motiváciu na to, aby sme mohli vhodne reagovať v zodpovedajúcej oblasti katechetického štúdia.

2. V tomto kontexte dáva nové *Direktórium* pre katechézu väčšiu odvahu obsahu viery. Vychádza z apoštolského listu pápeža Františka *Evangelii gaudium,*a teda *kerygma* sa nechápe len v úzkom zmysle ako viera uzavretá do niekoľkých viet, ale ako svedectvo, ktoré vytvára nové svedectvá.

3. V nadväznosti na apoštolskú exhortáciu *Evangelii nuntiandi* z roku 1975, ktorá sa vo veľkej miere inšpirovala dokumentom *Evangelii gaudium,* nové *Direktórium* zdôrazňuje význam katechézy ako nevyhnutnej súčasti pre širší proces evanjelizácie. Aj v tomto zmysle aktuálne *Direktórium* znamená kontinuitu a zároveň aj inováciu.

Direktórium síce zdôrazňuje špecifickú zodpovednosť jednotlivých aktérov v prípade katechézy - od biskupa ako prvého katechétu diecézy až po starých rodičov, no uvádza, že katechéza sa nedá na niekoho delegovať a je zásadnou zložkou všetkých foriem a spôsobov pri ohlasovaní viery.

4. Tak ako predchádzajúce *Direktórium* z roku 1997, aktuálny dokument poskytuje orientáciu pri procese akejkoľvek katechézy založenej na katechumenáte ako originálnej ceste kresťanskej iniciácie. Hlavne pri dnešných výzvach misijnej pastorácie sa katechumenát stáva skutočnou paradigmou z hľadiska obsahu a štruktúry, aby sme boli schopní učiť viere a vnímať vieru vo vnútornej a osobnej dimenzii. Takto sa vyvíja proces osvojovania si kresťanskej a cirkevnej identity.

5. Podľa odporúčaní apoštolskej encykliky *Amoris laetitia* nové *Direktórium* podporuje aj vývoj katechumenátu - svadby, ktorý je v tomto zmysle v analogickom vzťahu k procesu iniciácie, a to s cieľom zdôrazniť prípravnú fázu sobáša v jeho katechetickom význame.

6. Viac ako predošlé direktóriá z roku 1971 a 1997 súčasný dokument zdôrazňuje ústrednú myšlienku apoštolskej encykliky *Evangelii gaudium*. V nej pápež František výslovne hovorí o dôležitosti *via pulchritudinis* ako o kľúčovom východiskovom bode pre evanjelizáciu v postmodernej dobe. Krása nesmie byť mylne chápaná ako estetizmus, ale skôr v zmysle toho, čo hovorieval aj pápež Benedikt XVI., t.j. pravda je krásna a krása je pravdivá (iný oficiálny preklad: **krása** je **pravda** a **pravda** je **krása)**.

7. Veľké očakávanie nového *Direktória* *pre katechézu* (najmä v anglo-saských krajinách, vo východnej a južnej Európe, v Spojených štátoch amerických, v celej severnej a južnej Amerike či v Afrike a v Ázii) poukazuje na to, že katechéza potrebuje výmenu skúseností medzi rôznymi cirkvami vo svete. Veľké úsilie mnohých miestnych cirkví vo vývoji vlastných diecéznych katechetických direktórií určite získa novú inšpiráciu a motiváciu skrze tento nový dokument.

Toto je mojou skúsenosťou vyplývajúcou z početných konferencií o katechézach, na ktorých som sa zúčastnil v posledných rokoch v rôznych miestnych cirkvách. Toto je tiež mojou skúsenosťou vyplývajúcou z úvah mnohých ľudí a z ich veľkých očakávaní a radosti z nového dokumentu.

pracovný preklad Enzo Passerini